b"\n_START_ARTICLE_\nAjuntament de Belianes\n_START_SECTION_\nDescripci\xc3\xb3\n_START_PARAGRAPH_\nEl conjunt \xc3\xa9s un mass\xc3\xads bloc de planta quadrangular, constitu\xc3\xaft per tres plantes, amb dos tipus de parament ben diferenciats que delimiten els panys dels accessos principals. Aix\xc3\xad, el carreuat gran, polit i ben escairat, contrasta amb un altre de pedres desiguals. Les obertures es disposen irregularment al llarg dels murs. S\xc3\xb3n alineades, amb excepci\xc3\xb3 dels dos ingressos principals d'arc de mig punt amb grans dovelles en disposici\xc3\xb3 radial, una de les quals duu a la clau l'escut familiar_NEWLINE_Mentre que el conjunt de les finestres presenta un allindat simple, les que corresponen al primer pis de les fa\xc3\xa7anes nobles s\xc3\xb3n m\xc3\xa9s complexes i estan remarcades per un trencaaig\xc3\xbces acabat en m\xc3\xa8nsules figurades. Hom es planteja la relaci\xc3\xb3 d'aquest conjunt d'obertures amb les reformes de la segona meitat del segle XVI i principis del segle XVII._NEWLINE_Al seu dip\xc3\xb2sit es guarden les restes del Retaule de Sant Jaume, realitzat l'any 1594 i destru\xc3\xaft pr\xc3\xa0cticament del tot el 1936.\n_START_SECTION_\nHist\xc3\xb2ria\n_START_PARAGRAPH_\nL'edifici que actualment estatja l'Ajuntament de Belianes \xc3\xa9s el resultat de la reforma que tingu\xc3\xa9 lloc al llarg de la segona meitat del segle XVI, d'una construcci\xc3\xb3 anterior, ja existent al segle XV. Aix\xc3\xad, segons LLadonosa, el 1416 pertanyia a la fam\xc3\xadlia Senvicent, per\xc3\xb2 l'aparen\xc3\xa7a actual es deu a la profunda intervenci\xc3\xb3 cinccentista de la qual ens informa una inscripci\xc3\xb3 llatina. Segons aquesta, entre els anys 1550 i 1611, el casal fou refet per Antoni de Nav\xc3\xa9s, membre d'una de les branques de la influent fam\xc3\xadlia lleidatana dels Nav\xc3\xa9s."